Maakohtu määruse põhjenduste kohaselt ei ilmunud hageja korraldavale istungile 9. juunil 2010, kohtukutse istungi aja kohta on esindajale kätte toimetatud, hageja on istungile mitteilmumise tagajärgedest teadlik, hageja ei ole andnud nõusolekut, et asja võib menetleda kirjalikus  menetluses, ega ole esitanud taotlusi. Kostja hagi ei tunnistanud. Seega puudusid piirangud TsMS § 412 lg 1 järgi hagi läbi vaatamata jätmiseks. Kostja taotles hagi läbi vaatamata jätmist. TsMS § 409 lg 1 p 1 järgi jätab kohus hagi läbi vaatamata, kui hageja ei ilmunud kohtuistungile ja kostja taotleb hagi läbi vaatamata jätmist. Eeltoodu alusel jättis maakohus kostja vastu esitatud hagi läbi vaatamata. TsMS § 168 lg 2 alusel tuleb kostja menetluskulud jätta hageja kanda.